Fl-aġġornament ekonomiku maħruġ mill-Bank Ċentrali ta' Malta jirriżulta li f'Lulju, l-indikaturi tas-sentiment ekonomiku telgħu bi ftit meta mqabbel ma' Ġunju, għalkemm baqa' sew taħt il-livelli reġistrati qabel il-pandemija. Is-sentiment fis-settur tal-kostruzzjoni u fost il-konsumaturi tjieb ukoll iżda niżel fl-iżjed livell baxx storikament fost il-bejjiegħa, filwaqt li s-settur tal-bejgħ bl-imnut u l-industrija raw tnaqqis fin-negozju. Il-Bank Ċentrali ta' Malta wera li f'Ġunju l-volum tal-bejgħ bl-imnut u l-produzzjoni industrijali naqsu f'termini annwali. Iżda n-numru ta' nies fuq ir-reġistru tal-qgħad u r-rata tal-qgħad naqsu meta mqabblin max-xahar ta' qabel, bir-rata tal-qgħad tibqa' relattivament baxxa. F'Ġunju wkoll kien hemm żieda marġinali fil-prezzijiet għall-konsumatur iżda l-inflazzjoni baqgħet f'livelli baxxi.